A BIZOTTSÁG HATÁROZATA
(2002. december 23.)
a pisztrángok vírusos vérfertőzése (VHS) és a pisztrángfélék fertőző vérképzőszervi elhatása (IHN) nevű halbetegségek közül egy vagy több tekintetében mentes övezetek és mentes halgazdaságok jegyzékének létrehozásáról szóló 2002/308/EK határozat második alkalommal történő módosításáról
(az értesítés a C(2002) 5204. számú dokumentummal történt)
(EGT vonatkozású szöveg)
(2002/1005/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 98/45/EK irányelvvel[1] módosított, a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelvre[2] és különösen annak 5. és 6. cikkére,
mivel:
(1) Ahhoz, hogy a pisztrángok vírusos vérfertőzése (VHS) és a pisztrángfélék fertőző vérképzőszervi elhalása(IHN) nevű halbetegségek közül egy vagy több tekintetében megszerezhető legyen a mentes övezet és a nem mentes övezetben található mentes halgazdaság besorolás, a tagállamok benyújtják a megfelelő indoklásokat és a 91/67/EGK irányelvben meghatározott feltételek teljesítését biztosító nemzeti szabályokat.
(2) A legutóbb a 2002/536/EK határozattal[3] módosított 2002/308/EK bizottsági határozat[4] meghatározza a VHS és IHN nevű halbetegségek közül egy vagy több tekintetében mentes övezetek és mentes halgazdaságok jegyzékét.
(3) Számos tagállam nyújtott be mentes övezetekre és nem mentes övezetben található mentes halgazdaságokra vonatkozó indoklásokat, melyeket a Bizottság a tagállamok szakértőinek segítségével megvizsgált.
(4) Franciaország benyújtotta az indoklásokat ahhoz, hogy két, az Aquitánia régióban található övezet esetében megszerezze a mentes övezet besorolást a VHS és az IHN tekintetében, valamint benyújtotta a mentes besorolás fenntartásához szükséges követelmények betartását biztosító nemzeti szabályokat is.
(5) Olaszország benyújtotta az indoklásokat ahhoz, hogy egy, a Veneto autonóm tartományban található övezet esetében megszerezze a mentes övezet besorolást a VHS és az IHN tekintetében, valamint benyújtotta a mentes besorolás fenntartásához szükséges követelmények betartását biztosító nemzeti szabályokat is. A tartományban alkalmazott programot a 2002/304/EK bizottsági határozat[5] hagyta jóvá.
(6) Ausztria benyújtotta az indoklásokat ahhoz, hogy egy alsó-ausztriai halgazdaság esetében megszerezze a nem mentes övezetben található mentes halgazdaság besorolást a VHS és az IHN tekintetében, valamint benyújtotta a mentes besorolás fenntartásához szükséges követelmények betartását biztosító nemzeti szabályokat is.
(7) Németország benyújtotta az indoklásokat ahhoz, hogy Bajorországban és Baden-Württembergben található halgazdaságok esetében megszerezze a nem mentes övezetben található mentes halgazdaság besorolást a VHS és az IHN tekintetében, valamint benyújtotta a mentes besorolás fenntartásához szükséges követelmények betartását biztosító nemzeti szabályokat is.
(8) Franciaország benyújtotta az indoklásokat ahhoz, hogy Aquitániában és Artois-Picardie-ban található halgazdaságok esetében megszerezze a nem mentes övezetben található mentes halgazdaság besorolást a VHS és az IHN tekintetében, valamint benyújtotta a mentes besorolás fenntartásához szükséges követelmények betartását biztosító nemzeti szabályokat is.
(9) Olaszország benyújtotta az indoklásokat ahhoz, hogy a Veneto, Tranto, Valle D'Aosta és Friuli-Venezia Giulia autonóm tartományokban található halgazdaságok esetében megszerezze a nem mentes övezetben található mentes halgazdaság besorolást a VHS és az IHN tekintetében, valamint benyújtotta a mentes besorolás fenntartásához szükséges követelmények betartását biztosító nemzeti szabályokat is.
(10) Az érintett övezetekkel kapcsolatban Franciaország és Olaszország által benyújtott dokumentációból kiderül, hogy a szóban forgó övezetek megfelelnek a 91/67/EGK irányelv 5. cikke követelményeinek. Ezért ezen övezetek jogosan kérik a mentes övezet besorolást, és fel kell azokat venni a mentes övezetek jegyzékébe. A 2002/308/EK határozat I. mellékletét ennek megfelelően módosítani kell.
(11) Az érintett halgazdaságokkal kapcsolatban Ausztria, Németország, Franciaország és Olaszország által benyújtott dokumentációból kiderül, hogy a szóban forgó halgazdaságok megfelelnek a 91/67/EGK irányelv 6. cikke követelményeinek. Ezért e gazdaságok jogosan kérik a nem mentes övezetben található mentes halgazdaság besorolást, és fel kell azokat venni a mentes halgazdaságok jegyzékébe. A 2002/308/EK határozat II. mellékletét ennek megfelelően módosítani kell.
(12) Dánia és Németország tájékoztatta a Bizottságot, hogy a mentes övezetek nevének, illetve a mentes halgazdaságok irányítószámának elírása miatt a 2002/308/EK határozat I. és II. mellékletének helyesbítésére van szükség.
(13) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A 2002/308/EK határozat I. mellékletének helyébe e határozat I. melléklete lép.
(2) A 2002/308/EK határozat II. mellékletének helyébe e határozat II. melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 2002. december 23-án.